Årsrapport 2023 for løypegruppa

Løypegruppas medlemmer
Medlemmer i løypegruppa er: Morten Skadsem, leder, Asbjørn Pedersen, Gro Olsen, Hans Nossen, Jan-Otto Johnsen, Tom Olaussen og Viggo Løvås. Dessuten er Egil Helberg, Jan-Erik Bjerkeli og John Lundqvist med i arbeidet. Tirsdagene er felles dugnadsdag, men noe arbeid gjøres også til andre tider, som løypekjøring.

Hallevägen
Den største jobben også i år har vært prosjektet Hallevägen. Prosjektet er en del av DNT og Riksantikvarens samarbeid om etablering av historiske vandringsleder i Norge, hvor TFL er lokal samarbeidspartner i dette landsomfattende tiltaket. Leden starter ved Rävlyckan sør for Nössemark og går via Budalsvika, Angerstjern og Ertekroken gjennom Tistedalen og i skogen fram mot festningen og ned til Halden stasjon. Traséen følger stort sett eksisterende stier, men det er også etablert nye stier. Størstedelen av arbeidet har foregått langs de nyetablerte stiene i Sverige og i Fuglesangskogen. Leden er merket med opplysningsskilt med eget design ved utvalgte kulturminner.. 

Lekeapparater og aktivitetsløypa/UHU-løypa
Det andre større arbeidet har vært reparasjon og vedlikehold av de gamle lekeapparatene ved Ertehytta og – i samarbeid med Vedlikeholdsgruppa og Hyttegruppa – oppsetting av nye lekeapparater på oversiden av hytta. 
I sammenheng med lekeapparatene har løypegruppa også gjenoppfrisket den gamle aktivitetsløypa – som av noen kalles UHU-løypa. Vi har ryddet gjengrodd sti, skiftet ut alt gammelt tauverk i lekeapparater og merket løypa med ny oransje maling og refleks slik at barnefamilier også kan ta rundturen på kveldstid.

Bynære stier
Halden kommune har med prosjektet Bynære stier etablert et samarbeid med byens idrettslag om skilting fra Torget på Sydsiden til stiene ut i Haldenmarka. Gimle Idrettsforening og Halden Skiklubb har ansvaret for skilting til Venås- og Høiåsmarka, mens TFL sørger for skilting til Ertemarka og andre skogsområder øst og sør for byen. TFL har ansvaret for å koordinere virksomheten. Størsteparten av arbeidet i år har foregått innenfor Gimle IF og Halden Skiklubb sine områder.

Løypekjøring
I fjor vinter gjennomgikk vi ansvar og rutiner for løypekjøring – hvis det skulle komme snø igjen. Tom og Jan-Otto er ansvarlige for kjøringa mens Asbjørn står for det tekniske vedlikeholdet av scooter og sporlegger. Og – det har endelig blitt en snøvinter i Halden igjen. Det er blitt kjørt opp løyper med snøscooteren i lysløypa, gjennom Siljedalen og fra Kula til Ertehytta. 

Prestebakkefjella
Østfold Skogselskap har tatt initiativ overfor TFL for å øke bruken av deres eiendom i Prestebakkefjella. Det er ønske om å etablere stier og overnattingsmuligheter. Arbeidet er i sin spede begynnelse, og løypegruppa er med i planleggingen av denne virksomheten. Den såkalte Stanghytta er sett ut som nytt overnattingssted.

